SKRIFTLIG FORESPØRGSEL E-3891/02

af Giovanni Pittella (PSE) til Kommissionen

(13. januar 2003)

Om: Regionalt handlingsprogram for Calabria

- I henhold til artikel 46, stk. 2 og 3 i forordning (EF) nr. 1260/1999(1) (om medlemsstaternes informations- og reklameaktiviteter om strukturfondenes interventioner) er den myndighed, der er udpeget til at forvalte gennemførelsen af en strukturel fællesskabsintervention, ansvarlig for overholdelsen

af forpligtelserne vedrørende information og reklameaktiviteter, og den har derfor ansvaret for at sikre, at interventionen gøres bekendt, og særlig for at underrette de potentielle endelige støttemodtagere, erhvervsorganisationerne, arbejdsmarkedets parter og de økonomiske interesseorganisationer samt offentligheden om Fællesskabets rolle i forbindelse med interventionen og dens resultater.

- I forbindelse med iværksættelsen af informations- og reklameforanstaltninger vedrørende strukturfondsinterventionerne fastsættes det i forordning (EF) nr. 1159/2000(2), at forvaltningsmyndigheden for at sikre tydeliggørelse over for potentielle endelige modtagere bl.a. sørger for:

- offentliggørelse af interventionernes indhold med oplysning om de medvirkende strukturfonde samt udsendelse af disse dokumenter og imødekommelse af anmodninger fra interesserede om at få dem stillet til rådighed,

- iværksættelse af en passende kommunikation om interventionernes forløb i hele programmeringsperioden,

- iværksættelse af informationsforanstaltninger vedrørende forvaltningen, overvågningen og evalueringen af strukturfondenes interventioner.

- Selv om Calabria modtager 500 mio. EUR hvert år, er regionen ikke i stand til at foretage de nødvendige investeringer rettidigt.

- Ifølge oplysninger fra regionalafdelingen af CGIL i Calabria misligholder regionalrådet i Calabria den forpligtelse, der er fastsat i den nævnte forordning, med heraf følgende tydelige forsinkelser i tilrettelæggelsen og gennemførelsen af de investeringer, der er berammet i det regionale handlingsprogram, hvilket medfører tab af midler til skade for investeringernes kvalitet og med fuldstændig tilsidesættelse af udnyttelsen af de samordningsinstrumenter, der er indført til kontrol med og gennemførelse af det regionale handlingsprogram.

Hvorledes agter Kommissionen at sikre overholdelsen af bestemmelserne i forordning (EF) nr. 1159/2000 og sætte sig op imod de lokale myndigheders langsommelighed?

(1) EFT L 161 af 26.6.1999, s. 1.

(2) EFT L 130 af 31.5.2000, s. 30.

Svar afgivet på Kommissionens vegne af Michel Barnier

(24. februar 2003)

Kommissionen følger opmærksomt gennemførelsen af det operationelle program for Calabria for perioden 2000-2006.

På grund af den forsinkede gennemførelse af programmet besluttede overvågningsudvalget for fællesskabsstøtterammen (FSR) for Italien, mål 1, på sit møde den 18. juli 2002 at foretage en punktvis overvågning af og opfølgning på programmet for at finde årsagerne til forsinkelserne i de forskellige foranstaltningers gennemførelse.

For at fremskynde procedurerne for det operationelle programs gennemførelse aflagde tjenestemænd fra Generaldirektoratet for Regionalpolitik og Generaldirektoratet for Landbrug flere gange besøg i Calabria i løbet af anden halvdel af 2002 for at mødes med alle med ansvar for foranstaltninger finansieret under EFRU og EUGFL. På tjenesterejserne afdækkedes alle årsagerne til proceduremæssige og administrative blokeringer, som hindrede aktiviteternes udvikling, og man fandt frem til, hvordan man mest hensigtsmæssigt atter kunne sætte skub i gennemførelsen af aktionerne.

Med hensyn til overholdelse af forordning (EF) nr. 1159/2000(1) er Kommissionen enig med det ærede medlem i vigtigheden af information om og PR-aktiviteter vedrørende strukturfondenes interventioner.

Det hedder i artikel 34 i forordning (EF) nr. 1260/1999, at forvaltningsmyndigheden er ansvarlig for overholdelsen af forpligtelserne i henseende til information og PR-aktiviteter. I samme forordnings artikel 46 præciseres det for øvrigt, at det påhviler denne myndighed dels at gøre potentielle støttemodtagere opmærksomme på de muligheder, interventionen byder på, dels at underrette offentligheden om Fællesskabets rolle i forbindelse med interventionen.

Informations- og PR-foranstaltninger vedrørende det operationelle program for Calabria for 2000-2006 er vedlagt programtillægget. De oplysninger, som regionen har fremsendt om gennemførelsen af informations- og PR-planen, er gennemgået af overvågningsudvalget under det regionale operationelle program for Calabria på mødet den 18. januar 2002. Ved samme lejlighed udtrykte den fagforening, som det ærede medlem nævner i sin forespørgsel, ingen forbehold.

For at sikre, at regionen overholder alle bestemmelser i forordning nr. 1159/2000 har Kommissionen imidlertid anmodet programmets forvaltningsmyndighed om at gøre status over gennemførelsen af kommunikationsplanen på overvågningsudvalgets første møde i 2003.

Programmets overvågningsudvalg vil på det andet møde i 2003 gennemgå den årlige gennemførelsesrapport for 2002, som skal indeholde et kapitel om gennemførelsen af informations- og PR-aktiviteter. Denne rapport skal være Kommissionen i hænde før den 30. juni 2003.

(1) Kommissionens forordning (EF) nr. 1159/2000 af 30. maj 2000 om de informations- og reklameforanstaltninger som medlemsstaterne skal iværksætte vedrørende strukturfondenes interventioner, EFT L 130 af 31.5.2000.